## Pravilnik o načinu ocjenjivanja trofeja divljači, obras­cu trofejnog lista, vođenju evidencije o trofejima div­ljači i izvješću o ocijenjenim trofejima

### NN 62/2006 (2.6.2006.), Pravilnik o načinu ocjenjivanja trofeja divljači, obras­cu trofejnog lista, vođenju evidencije o trofejima div­ljači i izvješću o ocijenjenim trofejima

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1501**

Na temelju članka 70. stavka 10. Zakona o lovstvu (»Narodne novine«, broj
140/05.) ministar poljoprivrede, šumarstva i vodnoga gospodarstva donosi

## PRAVILNIK

### O NAČINU OCJENJIVANJA TROFEJA DIVLJAČI, OBRASCU TROFEJNOG LISTA, VOĐENJU EVIDENCIJE O TROFEJIMA DIVLJAČI I IZVJEŠĆU O OCIJENJENIM TROFEJIMA

Članak 1.

Ovim se Pravilnikom propisuje način ocjenjivanja trofeja divljači, oblik obrasca
trofejnog lista, način vođenja evidencije o trofejima divljači i način dostave
izvješća o ocijenjenim trofejima.

Članak 2.

Trofeji divljači ocjenjuju se prema važećim pravilnicima, formulama i uputama
Međunarodnog savjeta za zaštitu divljači i lov (u daljnjem tekstu: CIC).

Članak 3.

Bez obzira na starost i trofejnu vrijednost, uz uvjet da su mjerljivi svi
elementi CIC-ovom formulom, mora se ocijeniti i izdati trofejni list za:
1. rogove s dijelom lubanje:
– jelena običnog (*Cervus elaphus L*.)
– jelena lopatara (*Dama dama L*.)
– jelena aksisa (*Axis axis H. Smith*)
– srnjaka (*Capreolus capreolus L*.)
– divokozu (*Rupicapra rupicapra L*.) – mužjaka i ženku
– muflona (*Ovis aries musimon Pall*.)
2. kljove vepra (*Sus scrofa L*.)
3. lubanju i krzno smeđeg medvjeda (*Ursus arctos L*.) – mužjaka i ženku.
Iznimno, na zahtjev vlasnika trofeja ocijenit će se i izdati trofejni list za:
– lubanju: divlje mačke (*Felis silvestris Schr*.), jazavca (*Meles meles L*.),
lisice (*Vulpes vulpes* L.) i čaglja (*Canis aureus L*.),
– krzno: divlje mačke (*Felis silvestris Schr*.).
Ako jedan od propisanih elemenata nije mjerljiv, trofej se proglašava atipičnim
i ne ocjenjuje se, izuzev kod rogova jelena običnog i jelena lopatara koji se
ocjenjuju i onda ako:
– na rogu nedostaje jedan parožak nadočnjak,
– na rogu nedostaje jedan parožak srednjak,
– rog jelena običnog ima oblik šesterca ili osmerca.
Odlomljeni parošci nisu razlog da se trofej proglasi atipičnim.
Za atipične trofeje se izdaje trofejni list bez upisa mjernih elemenata i ocjene
trofeja.
Iznimno of formula CIC-a, kod ocjene trofeja srne obične – srnjaka, dozvoljava
se upotreba faktora 0,23 za težinu i volumen rogov­lja, za trofej čija bruto
težina nije veća od 200 grama.
Kod ocjene trofeja punorožaca i šupljorožaca, a radi točnije ocjene starosti
odstrijeljenog grla obavezno se na uvid Povjerenstvu za ocjenjivanje trofeja
dostavlja donja čeljust s kompletnim zubalom.

Članak 4.

Trofejni list za divljač iz članka 3. ovoga Pravilnika izdaje se prema obrascima
TL 1-12 koji su tiskani u prilogu ovoga Pravilnika i njegov su sastavni dio.
Trofejni se list izdaje u dva primjerka, jedan se primjerak daje vlasniku
(držatelju) trofeja, a drugi ostaje lovoovlašteniku, pravnoj ili fizičkoj osobi
kojoj je povjereno pravo lova onog lovišta iz kojeg potječe trofej, te pravnoj
ili fizičkoj osobi koja gospodari zemljištem iz članka 9. stavka 2. Zakona o
lovstvu (u daljnjem tekstu: ovlaštenik prava lova).
Trofejni list tiska se na bezdrvnom kartonu B-1, 250 gr/m2 svjetlozelene boje.
Trofejne listove tiska i njihovu distribuciju ovlaštenicima prava lova vrši
Hrvatski lovački savez (u daljnjem tekstu: HLS).

Članak 5.

Trofeje ocjenjuje komisija od najmanje tri ovlaštena ocjenjivača koji imaju
položen ispit za ocjenjivača trofeja divljači, sastavljeno sukladno odredbi
članka 70. stavka 4. i 5. Zakona o lovstvu.
Komisija iz stavka 1. ovoga članka dužna je do 31. svibnja dostaviti HLS-u
izvješće o ocijenjenim trofejima divljači za prethodnu lovnu godinu.
Izvješće iz stavka 2. ovoga članka dostavlja se na obrascu ETD -1 koji je tiskan
u prilogu ovoga Pravilnika i njegov je sastavni dio.
Središnju evidenciju ocijenjenih trofeja divljači vodi HLS.

Članak 6.

Ovlaštenik prava lova je dužan, za lovište kojim gospodari, voditi evidenciju
trofeja divljači.
Evidencija trofeja divljači vodi se na obrascu ETD – 2 koji je tiskan uz ovaj
Pravilnik i njegov je sastavni dio.

Članak 7.

Stupanjem na snagu ovoga Pravilnika prestaje važiti Pravilnik o načinu
ocjenjivanja trofeja divljači, obrascu trofejnog lista, vođenju evidencije o
trofejima divljači i izvješću o ocijenjenim trofejima (»Narodne novine«, broj
123/99.).

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/06-01/42
Urbroj: 525-1-06-1
Zagreb, 23. svibnja 2006.

Ministar
**Petar Čobanković**, v. r.

![](dodatni/145768.gif)
![](dodatni/145767.gif)
![](dodatni/144992.gif)
![](dodatni/144991.gif)
![](dodatni/144990.gif)
![](dodatni/144989.gif)
![](dodatni/144988.gif)
![](dodatni/144987.gif)
![](dodatni/144986.gif)
![](dodatni/144985.gif)
![](dodatni/144984.gif)
![](dodatni/144983.gif)
![](dodatni/144982.gif)
![](dodatni/144981.gif)

Pravilnik, NN 62/2006-1501
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)